Giedrė Kaukaitė

Giedrė Kaukaitė (g. 1943 m. gruodžio 2 d. Plungėje) – Lietuvos dainininkė, operos solistė, pedagogė, profesorė, lietuvių kompozitorių vokalinės muzikos Lietuvoje ir užsienyje atlikėja ir propaguotoja.

Biografija 
Baigė Vilniaus A.Vienuolio vidurinę mokyklą, 1968 m. -  Lietuvos valstybinę konservatoriją. 1968–1970 m. stažavo Milano teatre La Scala. 1968–1978 m. Lietuvos valstybinio operos ir baleto teatro, 1978–1998 m. Lietuvos nacionalinės filharmonijos solistė. Nuo 1978 m. Lietuvos valstybinės konservatorijos (dabar Lietuvos muzikos ir teatro akademija) dėstytoja, profesorė. G. Kaukaitės kamerinio dainavimo klasę baigė: Asta Krikščiūnaitė, Sigutė Stonytė, Rita Preikšaitė, Judita Leitaitė, Sabina Martinaitytė, Ignas Misiūra, Liudas Norvaišas, Audrius Rubežius, Gintarė Skerytė, Raimonda Tallat-Kelpšaitė, Violeta Urmanavičiūtė-Urmana, Jūratė Vizbaraitė, Vaidas Vyšniauskas, Mindaugas Žemaitis ir kiti.

Dainavo vokalinių simfoninių kūrinių solo partijas, surengė per 1000 rečitalių. Koncertavo su Lietuvos nacionaliniu ir Valstybiniu simfoniniais orkestrais, Maskvos RTV Didžiuoju simfoniniu orkestru, Lietuvos kamerinius orkestru, ansambliais "Musica humana" ir "Arsenalas", Vilniaus ir Čiurlionio kvartetais, Vilniaus styginiu kvintetu. Pirmoji padainavo daugelį lietuvių šiuolaikinių kompozitorių kūrinių - vokalinių ciklų, oratorijų, kantatų, kuriuos parašė F. Bajoras, O. Balakauskas, E. Balsys, J. Bašinskas, J. Juozapaitis, Vyt. Jurgutis, J. Juzeliūnas, B. Kutavičius, Vyt. Laurušas, A. Martinaitis, M. Urbaitis, R. Žigaitis. Gastroliavo JAV Carnegie Recital Hall, Maskvos Didžiajame teatre ir Maskvos Čaikovskio konservatorijos Didžiojoje salėje, Prahos nacionaliniame operos teatre, Sankt-Peterburgo filharmonijos Didžiojoje salėje ir Mažajame operos teatre bei Akademinėje kapeloje, Vokietijos, Lenkijos, Suomijos, Čekoslovakijos, Ispanijos, Prancūzijos, Norvegijos, Vengrijos, Švedijos, Danijos, Maltos, Argentinos ir buvusios Tarybų Sąjungos koncertų salėse. Įdainavo 11 plokštelių, daugybė jos įrašų įamžinti Lietuvos televizijoje ir radijuje. Lietuvos televizijoje nusifilmavo 18-oje juostų.

Vyras – režisierius Arūnas Žebriūnas, dukros Ūla Ulijona Žebriūnaitė, altininkė ir Monika Žebriūnaitė-Edgar, dailininkė.

Vaidmenys 
 Tatjana – P. Čaikovskis, "Eugenijus Oneginas"
 Margarita – Ch.Gounod, "Faustas"
 Mimi – G. Puccini. "La bohème" 
 Desdemona – G. Verdi, "Otello"
 Halka - St. Moniuszko, "Halka"
 Čio Čio San - G. Puccini. "Madama Butterfly"
 Širin – Vyt. Barkauskas, "Legenda apie meilę"
 Katrytė – J. Juzeliūnas, "Sukilėliai"

TV filmai 
 „Pašėlęs gegužis" (dainuoja Giedrė Kaukaitė), 1978 m., rež. Jadvyga Janulevičiūtė. I premija už geriausią muzikinę dokumentiką TV muzikinių filmų festivalyje Baku (Azerbaidžanas), 1979 m.
 „Žmogaus balsas“, F. Poulenc'o monoopera, 1979 m., rež. Jadvyga Janulevičiūtė. I premija už geriausią moters vaidmenį tarptautiniame TV filmų festivalyje Jerevane (Armėnija), 1980 m.
 "Aš žinau tą smoką" (dokumentinis filmas apie Giedrę Kaukaitę), rež. Marius Siparis, 2017 m.

Vokaliniai kūriniai 
 M. Duruflé, Requiem
 W. A. Mozart, Requiem
 J. Haydn,  oratorija „Metų laikai“
 G. F. Haendel, oratorija "Judas Makabėjus"
 G. F. Haendel, oratorija "Samsonas" 
 G. Mahler, IV simfonija

Bibliografija 
 Apie dainuojančius. Vilnius, BMK leidykla, 2002 m.
 Dainininkui apie baroką. Istorijos, kūrybos ir interpretacijos apžvalga.  Vilnius, BMK leidykla, 2003 m.
 Iš pedagogo užrašų. Vilnius, BMK leidykla, 2009 m.
 straipsniai, interviu: Literatūra ir menas, 7 meno dienos, Lietuvos žinios

Diskografija 
CD "Dainuoja Giedrė Kaukaitė", 1993 m.

CD albumas "Debesų keliu didžiuoju" / "Upelio varpelis", 2009

Įvertinimas 
 1968 m. Lietuvos jaunųjų dainininkų konkursas, Vilnius, I premija
 1968 m. Pabaltijo jaunųjų dainininkų konkursas, Talinas, II premija
 1968 m. Tarptautinis jaunųjų dainininkų konkursas, Sofija, III premija
 1971 m. M. Glinkos konkursas, Vilnius, I premija
 1975 m. suteiktas LTSR nusipelniusios artistės garbės vardas
 1983 m. suteiktas LTSR liaudies artistės artistės garbės vardas
 1997 m. LR Vyriausybės kultūros ir meno premija
 2007 m. Plungės garbės pilietė 
 2014 m. ordino "Už nuopelnus Lietuvai" Riterio kryžius

Šaltiniai

Literatūra 
Kas yra kas Lietuvoje / Asmenybės, 2018 m.

Sopranai
Lietuvos operos dainininkai
Lietuvos muzikos pedagogai
Plungės garbės piliečiai